62022CO0761
EUROOPA KOHTU MÄÄRUS (kaheksas koda)
5. oktoober 2023 (
*1
)
Eelotsusetaotlus – Euroopa Kohtu kodukorra artikkel 99 – Vastus, mis ei tekita põhjendatud kahtlust – Energeetika – Energiamärgistuse raamistik – Määrus (EL) 2017/1369 – Artikli 6 esimese lõigu punkt a – Toote tarnijate ja edasimüüjate kohustus osutada visuaalses reklaamis toote energiatõhususe klassile ja asjaomase tooterühma märgisel esitatud energiatõhususe klasside vahemikule – Selle kohustuse vahetu kohaldatavus – Kaalutlusruum, mis on tarnijatel ja edasimüüjatel selle kohustuse täitmisel, kui nimetatud määruse alusel ei ole vastu võetud delegeeritud õigusakti
Kohtuasjas C‑761/22,
mille ese on ELTL artikli 267 alusel Landgericht Bochumi (Bochumi esimese astme kohus, Saksamaa) 23. novembri 2022. aasta otsusega esitatud eelotsusetaotlus, mis saabus Euroopa Kohtusse 15. detsembril 2022, menetluses
Verband Wirtschaft im Wettbewerb Verein für Lauterkeit in Handel und Industrie eV
versus
Roller GmbH & Co. KG,
EUROOPA KOHUS (kaheksas koda),
koosseisus: koja president M. Safjan (ettekandja) ning kohtunikud N. Piçarra ja M. Gavalec,
kohtujurist: T. Ćapeta,
kohtusekretär: A. Calot Escobar,
arvestades vastavalt Euroopa Kohtu kodukorra artiklile 99 pärast kohtujuristi ärakuulamist tehtud otsust lahendada kohtuasi põhistatud määrusega,
on teinud järgmise
määruse
1
Eelotsusetaotlus käsitleb küsimust, kuidas tõlgendada Euroopa Parlamendi ja nõukogu 4. juuli 2017. aasta määruse (EL) 2017/1369, millega kehtestatakse energiamärgistuse raamistik ning tunnistatakse kehtetuks direktiiv 2010/30/EL (ELT 2017, L 198, lk 1), artikli 6 esimese lõigu punkti a.
2
Taotlus on esitatud Verband Wirtschaft im Wettbewerb Verein für Lauterkeit in Handel und Industrie eV ja Roller GmbH & Co. KG vahelises kohtuvaidluses nõude üle kohustada viimast lõpetama kodumajapidamises kasutatavate küpsetusahjude ja pliidikubude reklaam, milles ei ole märgitud asjaomase tooterühma märgisel esitatud energiatõhususe klasside vahemikku.
Õiguslik raamistik
Liidu õigus
Direktiiv 2010/30/EL
3
Euroopa Parlamendi ja nõukogu 19. mai 2010. aasta direktiivi 2010/30/EL energiamõjuga toodete energia- ja muude ressursside tarbimise näitamise kohta märgistuses ja ühtses tootekirjelduses (ELT 2010, L 153, lk 1) põhjendustes 5 ja 8 oli märgitud:
„(5)
Täpne, asjakohane ja võrreldav teave energiamõjuga toodete energiatarbimise kohta peaks mõjutama lõpptarbijat valima tooteid, mis kasutamisel tarbivad vähem energiat ja muid olulisi ressursse või mis kaudselt tingivad väiksema energiatarbimise, ajendades sellega tootjaid võtma meetmeid nende toodete energia- ja muude oluliste ressursside tarbimise vähendamiseks. Samuti peaks see kaudselt soodustama kõnealuste toodete tõhusat kasutamist, et aidata kaasa ELi 20% energiatõhususe eesmärgi saavutamisele. Sellise teabe puudumisel ei piisa kõnealuste toodete mõistliku energiakasutuse ja muude oluliste ressursside kasutuse soodustamiseks ainult turujõududest.
[…]
(8)
Teabel on turujõudude toimimisel keskne koht ja seepärast tuleb kehtestada kõikide sama liiki toodete jaoks ühtne märgistus, mis annab potentsiaalsetele ostjatele standarditud lisateavet kõnealuste toodetega seotud kulude kohta energia- ja muude oluliste ressursside tarbimise seisukohast, ja võtta meetmeid, et tagada selline teave ka nendele potentsiaalsetele lõpptarbijatele, kellel ei ole võimalust toodet ja seega ka selle märgist vahetult näha. Selleks et märgistus oleks tõhus ja otstarbekas, peaks märgis olema lõpptarbijatele kergesti äratuntav, lihtne ja kokkuvõtlik. Selleks tuleks märgistuse praegune kujundus säilitada alusena, mille põhjal teavitada lõpptarbijaid toodete energiatõhususest. Toodete energiatarbimist ja muud asjakohast teavet tuleks mõõta vastavalt ühtlustatud standarditele ja meetoditele.“
4
Nimetatud direktiivi artiklis 10 oli sätestatud:
„1.   [Euroopa] Komisjon sätestab kooskõlas käesoleva artikliga iga tooteliigi kohta märgistuse ja tootekirjelduse üksikasjad delegeeritud õigusaktidega vastavalt artiklitele 11, 12 ja 13.
[…]“.
Delegeeritud määrus (EL) nr 65/2014
5
Komisjoni 1. oktoobri 2013. aasta delegeeritud määrus (EL) nr 65/2014, millega täiendatakse Euroopa Parlamendi ja nõukogu direktiivi 2010/30/EL seoses kodumajapidamises kasutatavate küpsetusahjude ja pliidikubude energiamärgistusega (ELT 2014, L 29, lk 1), võeti selle teise volituse kohaselt vastu direktiivi 2010/30 artikli 10 alusel.
6
Delegeeritud määruse artiklis 3 „Tarnijate kohustused ja ajakava“ on sätestatud:
„Tarnija tagab järgmise.
1)
Märgistus, tootekirjeldus ja tehnilised dokumendid
a)
Kodumajapidamises kasutatavad küpsetusahjud:
i)
iga kodumajapidamises kasutatava küpsetusahju iga sisekamber tuleb varustada trükitud märgisega, millel on III lisa punktis 1 sätestatud teave;
[…]
iv)
kui reklaamis avaldatakse energia- või hinnateavet, esitatakse selles ka kodumajapidamises kasutatava küpsetusahju mudeli energiatõhususe klass;
v)
igas reklaammaterjalis, milles kirjeldatakse kodumajapidamises kasutatava küpsetusahju mudeli tehnilisi näitajaid, esitatakse kõnealuse mudeli energiatõhususe klass;
[…]
b)
Kodumajapidamises kasutatavad pliidikubud:
i)
iga kodumajapidamises kasutatav pliidikubu varustatakse trükitud märgisega, mille vorm on esitatud III lisa punktis 2;
[…]
iv)
kui reklaamis avaldatakse energia- või hinnateavet, esitatakse selles ka kodumajapidamises kasutatava pliidikubu mudeli energiatõhususe klass;
v)
igas reklaammaterjalis, milles kirjeldatakse kodumajapidamises kasutatava pliidikubu mudeli tehnilisi näitajaid, esitatakse kõnealuse mudeli energiatõhususe klass;
[…]
3)
Märgise formaat:
a)
kodumajapidamises kasutatava küpsetusahju sisekambri märgise formaat vastab III lisa punktis 1 sätestatud formaadile, kui seade viiakse turule 1. jaanuaril 2015 või hiljem;
b)
kodumajapidamises kasutatava pliidikubu märgise formaat vastab III lisa punktis 2 sätestatud formaadile vastavalt järgmisele ajakavale:
[…]
iv)
kodumajapidamises kasutatava pliidikubu puhul, mis viiakse turule 1. jaanuaril 2020 või hiljem ja mis kuulub energiatõhususe klassi A+++, A++, A+, A, B, C või D, vastab märgis III lisa punktile 2.1.4 (märgis 4).
[…]“.
7
Delegeeritud määruse artikkel 4 „Edasimüüja kohustused“ on sõnastatud järgmiselt:
„Edasimüüja tagab järgmise.
1)
Kodumajapidamises kasutatavad küpsetusahjud:
[…]
c)
kui küpsetusahju mudeli mis tahes kaugmüügi viisi või vahendaja reklaamimisel avaldatakse energia- või hinnateavet, tuleb esitada ka energiatõhususe klass;
d)
kodumajapidamises kasutatava küpsetusahju mudeli igas reklaammaterjalis, milles kirjeldatakse tehnilisi näitajaid, esitatakse kõnealuse mudeli energiatõhususe klass;
2)
kodumajapidamises kasutatavad pliidikubud:
[…]
c)
kui kodumajapidamises kasutatava pliidikubu mudeli mis tahes kaugmüügi vormi või vahendaja reklaamimisel avaldatakse energia- või hinnateavet, tuleb esitada ka energiatõhususe klass;
d)
kodumajapidamises kasutatava pliidikubu mudeli igas reklaammaterjalis, milles kirjeldatakse tehnilisi näitajaid, esitatakse kõnealuse mudeli energiatõhususe klass.“
8
Delegeeritud määruse III lisa pealkiri on „Märgis“. Selle lisa punkt 1.1.1 „Kodumajapidamises kasutatava elektriküpsetusahju sisekambri märgis“ sisaldab järgmist pilti:
9
Delegeeritud määruse nr 65/2014 III lisa punktis 1.1.2 „Kodumajapidamises kasutatava elektriküpsetusahju märgisel esitatav teave“ on esitatud selle lisa punktis 1.1.1 esitatud pildil olevate Rooma numbrite legend ja sätestatud:
„Märgisel esitatakse järgmine teave:
[…]
IV. sisekambri energiatõhususe klass, mis on määratud kindlaks I lisa kohaselt; seadme energiatõhususe klassi tähistava tähega noole ots paigutatakse asjakohasele energiatõhususe klassile vastava noolega samale kõrgusele;
[…]“.
10
Delegeeritud määruse III lisa punktis 1.1.3 „Kodumajapidamises kasutatava elektriküpsetusahju märgise kujundus“ on sätestatud:
„Kodumajapidamises kasutatava elektriküpsetusahju sisekambri märgise kujundus vastab järgmisele joonisele:
Siin:
[…]
5.
Energiaklasside astmestik:
–
nool: kõrgus: 5,5 mm, vahe: 1 mm, värvused:
–
kõrgeim klass: X-00-X-00;
–
teine klass: 70–00-X-00,
–
kolmas klass: 30–00-X-00,
–
neljas klass: 00–00-X-00,
–
viies klass: 00–30-X-00,
–
kuues klass: 00–70-X-00,
–
viimane klass: 00-X-X-00.
–
Tekst: poolpaks Calibri 18 pt, valged suurtähed; „+“-sümbolid: poolpaks Calibri 12 pt, valged, ühel real.
6.
Energiatõhususe klass
–
nool: laius: 20 mm, kõrgus: 10 mm, 100% musta;
–
tekst: poolpaks Calibri 24 pt, valged suurtähed; „+“-sümbolid: poolpaks Calibri 18 pt, valged, joondatud ühte ritta.
[…]“.
11
Delegeeritud määruse III lisa punkt 2.1.4 „Kodumajapidamises kasutatavad pliidikubud, mis on klassifitseeritud klassidesse A+++ kuni D (märgis 4)“ sisaldab järgmist kujutist:
12
Sama delegeeritud määruse III lisa punktis 2.2 „Teave kodumajapidamises kasutatava pliidikubu märgisel“ on esitatud muu hulgas selle lisa punktis 2.1.4 esitatud pildil olevate Rooma numbrite legend ja sätestatud:
„Märgisel esitatakse järgmine teave.
[…]
III.
kodumajapidamises kasutatava pliidikubu energiatõhususe klass, mis on määratud kindlaks I lisa kohaselt; seadme energiatõhususe klassi tähistava noole ots paigutatakse asjakohasele energiatõhususe klassile vastava noolega samale kõrgusele;
[…]“.
13
Delegeeritud määruse nr 65/2014 III lisa punktis 2.3 „Kodumajapidamises kasutatava pliidikubu märgise kujundus“ on sätestatud:
„Märgise kujundus vastab järgmisele joonisele:
Siin:
[…]
5.
Energiaklasside astmestik
–
nool: kõrgus: 4 mm, vahe: 0,75 mm, värvused:
–
kõrgeim klass: X-00-X-00;
–
teine klass: 70–00-X-00,
–
kolmas klass: 30–00-X-00,
–
neljas klass: 00–00-X-00,
–
viies klass: 00–30-X-00,
–
kuues klass: 00–70-X-00,
–
viimane klass: 00-X-X-00.
–
tekst: poolpaks Calibri 10 pt, valged suurtähed; „+“-sümbolid: poolpaks Calibri 7 pt, valged, joondatud ühte ritta.
6.
Energiatõhususe klass
–
nool: laius: 15 mm, kõrgus: 8 mm, 100% musta.
–
tekst: poolpaks Calibri 17 pt, valged suurtähed; „+“-sümbolid: poolpaks Calibri 12 pt, valged, joondatud ühte ritta.
[…]“.
Määrus 2017/1369
14
Määruse 2017/1369 põhjendustes 2 ja 10 on märgitud:
„(2)
Energiamärgistus võimaldab klientidel teha energiamõjuga toodete energiatarbimisele tuginedes teadlikke valikuid. Teave tõhusate ja säästvate energiamõjuga toodete kohta annab märkimisväärse panuse energiasäästu ja energiaarvete vähendamisse, edendades samal ajal innovatsiooni energiatõhusamate toodete alal ja investeeringuid selliste toodete tootmisse. Energiamõjuga toodete tõhususe parandamine klientide teadlike valikute abil ning nende toodetega seotud nõuete ühtlustamine liidu tasandil toob kasu ka tootjatele, tööstusele ja liidu majandusele tervikuna.
[…]
(10)
Täpse, asjakohase ja võrreldava teabe esitamine toodete konkreetse energiatarbimise kohta aitab klientidel valida energiamõjuga tooteid, mis tarbivad kasutamise ajal vähem energiat ja muid olulisi ressursse. Kohustuslik standardmärgis energiamõjuga toodetele on tõhus viis anda potentsiaalsetele klientidele energiamõjuga toodete energiatõhususe kohta võrreldavat teavet. Märgist tuleks täiendada tootekirjeldusega. Märgis peaks olema hõlpsasti äratuntav, lihtne ja kokkuvõtlik. Selleks tuleks märgise praegune värviskaala (tumerohelisest kuni punaseni) säilitada alusena, mille põhjal teavitada kliente toodete energiatõhususest. Selleks, et märgisest oleks tegelikult kasu klientidele, kes püüavad energiat ja kulusid kokku hoida, peaksid märgiseskaala astmed vastama kliendi jaoks olulisele energiasäästule ja kulude kokkuhoiule. Enamiku tooterühmade puhul tuleks vajaduse korral näidata märgisel lisaks märgiseskaalale ära ka absoluutne energiatarbimine, et võimaldada klientidel prognoosida oma valikute otsest mõju energiaarvetele. Siiski ei ole võimalik anda sellist teavet nende energiamõjuga toodete kohta, mis ise energiat ei tarbi.
[…]“.
15
Selle määruse artikli 6 esimese lõigu punkt a sätestab:
„Tarnija ja edasimüüja
a)
osutavad vastavalt asjaomasele delegeeritud õigusaktile kõikides konkreetset mudelit käsitlevates visuaalsetes reklaamides ja tehnilistes müügiedendusmaterjalides märgisel olevale toote energiatõhususe klassile ja energiatõhususe klasside vahemikule“.
16
Määruse artikkel 16 on sõnastatud järgmiselt:
„1.   Komisjonil on õigus võtta kooskõlas artikliga 17 vastu delegeeritud õigusakte käesoleva määruse täiendamiseks, kehtestades üksikasjalikud nõuded konkreetsete tooterühmade märgistele.
[…]
3.   Konkreetsete tooterühmadega seotud delegeeritud õigusaktides määratletakse eelkõige järgmine:
[…]
j)
energiaklassi ja märgisel olevate energiatõhususe klasside vahemike esitamine visuaalsetes reklaamides ja tehnilistes müügiedendusmaterjalides, sealhulgas loetavus ja nähtavus;
[…]“.
17
Sama määruse artikli 20 lõige 4 sätestab:
„Direktiivi 2010/30/EL artikli 10 ja [komisjoni 19. septembri 1996. aasta] direktiivi 96/60/EÜ[, millega rakendatakse nõukogu direktiivi 92/75/EMÜ kodumajapidamises kasutatavate pesumasin-kuivatite energiamärgistuse puhul (EÜT 1996, L 266, lk 1; ELT eriväljaanne 13/18, lk 3),] kohaselt vastu võetud delegeeritud õigusaktid jäävad kehtima kuni nende tühistamiseni käesoleva määruse artikli 16 kohaselt vastuvõetud delegeeritud õigusaktidega, mis käsitlevad asjaomaseid tooterühmi.
Käesolevast määrusest tulenevaid kohustusi kohaldatakse tooterühmadele, mis on hõlmatud direktiivi 2010/30/EL artikli 10 ja direktiivi 96/60/EÜ kohaselt vastu võetud delegeeritud õigusaktidega.“
Delegeeritud määrused (EL) 2019/2013, 2019/2014, 2019/2015, 2019/2016, 2019/2017 ja 2019/2018
18
Komisjoni 11. märtsi 2019. aasta delegeeritud määruse (EL) 2019/2013, millega täiendatakse Euroopa Parlamendi ja nõukogu määrust (EL) 2017/1369 seoses kuvarite energiamärgistusega ja tunnistatakse kehtetuks komisjoni delegeeritud määrus (EL) nr 1062/2010 (ELT 2019, L 315, lk 1), komisjoni 11. märtsi 2019. aasta delegeeritud määruse (EL) 2019/2014, millega täiendatakse Euroopa Parlamendi ja nõukogu määrust (EL) 2017/1369 seoses kodumajapidamises kasutatavate pesumasinate ja kodumajapidamises kasutatavate pesumasinate-kuivatite energiamärgistusega ning tunnistatakse kehtetuks komisjoni delegeeritud määrus (EL) nr 1061/2010 ja komisjoni direktiiv 96/60/EÜ (ELT 2019, L 315, lk 29), komisjoni 11. märtsi 2019. aasta delegeeritud määruse (EL) 2019/2015, millega täiendatakse Euroopa Parlamendi ja nõukogu määrust (EL) 2017/1369 seoses valgusallikate energiamärgistusega ning tunnistatakse kehtetuks komisjoni delegeeritud määrus (EL) nr 874/2012 (ELT 2019, L 315, lk 68), komisjoni 11. märtsi 2019. aasta delegeeritud määruse (EL) 2019/2016, millega täiendatakse Euroopa Parlamendi ja nõukogu määrust (EL) 2017/1369 seoses kodumajapidamises kasutatavate jahutus-külmutusseadmete energiamärgistusega ning tunnistatakse kehtetuks komisjoni delegeeritud määrus (EL) nr 1060/2010 (ELT 2019, L 315, lk 102), komisjoni 11. märtsi 2019. aasta delegeeritud määruse (EL) 2019/2017, millega täiendatakse Euroopa Parlamendi ja nõukogu määrust (EL) 2017/1369 seoses kodumajapidamises kasutatavate nõudepesumasinate energiamärgistusega ja tunnistatakse kehtetuks komisjoni delegeeritud määrus (EL) nr 1059/2010 (ELT 2019, L 315, lk 134), ning komisjoni 11. märtsi 2019. aasta delegeeritud määruse (EL) 2019/2018, millega täiendatakse Euroopa Parlamendi ja nõukogu määrust (EL) 2017/1369 seoses otsese müügifunktsiooniga jahutus-külmutusseadmete energiamärgistusega (ELT 2019, L 315, lk 155), VII ja VIII lisa sisaldavad järgmisi jooniseid, kusjuures tuleb täpsustada, et ühevärviline joonis on esitatud vaid nende delegeeritud määruste VII lisas:
„
.“
Põhikohtuasi ja eelotsuse küsimused
19
Roller peab kogu Saksamaal ligikaudu 150 mööblikauplust ja esitleb end Saksamaa suurima mööblijaemüüjana.
20
Ta reklaamis 2022. aasta alguses oma veebisaidi rubriigis „Soodusmüügis olevad köögid“ sisustatud kööki, mille hind oli 1699,00 eurot. Lisaks teabele köögimööbli kohta esitas ta ka teavet kööki integreeritud elektriliste seadmete kohta. Eelkõige märkis ta, et sisseehitatud küpsetusahjude ja pliidikubu energiatõhususe klass on vastavalt „A“ ja „C“. Märge oli esitatud värvilise taustaga graafilisel noolel: sisseehitatud küpsetusahju puhul kollasel ja pliidikubu puhul oranžil. Siiski puudusid energiatõhususe klasside vahemikud, nagu need on esitatud asjaomaste seadmete märgisel.
21
Verband Wirtschaft im Wettbewerb Verein für Lauterkeit in Handel und Industrie on õigusvõimeline registreeritud ühing. Põhikirja kohaselt on tema eesmärk juba üle 40 aasta eelkõige edendada oma liikmete ärihuve ja võidelda kõlvatu konkurentsi vastu või edendada ausat konkurentsi, osaledes õigusuuringutes ning selgitus- ja teavitustöös koostöös pädevate õigusemõistmise asutustega.
22
Verband Wirtschaft im Wettbewerb Verein für Lauterkeit in Handel und Industrie esitas 10. veebruaril 2022 edutult Rollerile nõude muu hulgas määruse 2017/1369 rikkumise eest põhjendusel, et ta ei olnud oma reklaamis maininud asjaomase küpsetusahju ja pliidikubu energiatõhususe klasside vahemikku.
23
Verband Wirtschaft im Wettbewerb Verein für Lauterkeit in Handel und Industrie esitas seepeale hagi eelotsusetaotluse esitanud kohtule, Landgericht Bochumile (Bochumi esimese astme kohus, Saksamaa), milles palus muu hulgas sellise reklaamimise tulevikus lõpetada.
24
Eelkõige leiab Verband Wirtschaft im Wettbewerb Verein für Lauterkeit in Handel und Industrie, et määruse 2017/1369 artikli 6 esimese lõigu punkti a kohaselt on sellised edasimüüjad nagu Roller kohustatud kodumajapidamises kasutatavate küpsetusahjude ja pliidikubude visuaalses reklaamis osutama asjaomaste seadmete energiatõhususe klassile ja tõhususe klasside vahemikule, mis on esitatud asjaomaste tooterühmade märgisel, st nii kodumajapidamises kasutatavate küpsetusahjude kui ka pliidikubude puhul A+++ ja D vahele jääva tõhususe klasside vahemikule.
25
Roller väidab eelotsusetaotluse esitanud kohtus, et tal ei ole mingit kohustust elektriliste küpsetusahjude ja pliidikubude reklaamides mainida asjaomaste tooterühmade energiatõhususe klasside vahemikku. Nimelt ei ole seda kohustust nende tooterühmade puhul ikka veel täpsustatud määruse 2017/1369 alusel vastu võetud delegeeritud õigusaktiga ning see ei tulene ka otseselt kõnealuse määruse artiklist 6.
26
Eelotsusetaotluse esitanud kohus märgib, et kodumajapidamises kasutatavate küpsetusahjude ja pliidikubude kohta ei ole määruse 2017/1369 alusel veel vastu võetud ühtegi delegeeritud õigusakti ning et delegeeritud määrus nr 65/2014, mis võeti vastu direktiivi 2010/30 alusel – mis tunnistati kehtetuks määrusega 2017/1369 –, ei sisalda mingit kohustust esitada visuaalses reklaamis ja vastavates tehnilistes müügiedendusmaterjalides asjaomase tooterühma energiatõhususe klasside vahemik.
27
Selles kontekstis küsib eelotsusetaotluse esitanud kohus ka seda, kas määruse 2017/1369 artikli 6 esimese lõigu punktist a saab järeldada, et sellised edasimüüjad nagu Roller on kohustatud osutama oma visuaalses reklaamis ja tehnilistes müügiedendusmaterjalides asjaomaste seadmete energiatõhususe klassile ja asjaomase tooterühma märgisel esitatud energiatõhususe klasside vahemikule või on sellise kohustuse kohaldamine „peatatud“ kuni selle määruse alusel vastu võetud delegeeritud õigusakti jõustumiseni. Juhul kui see kohustus on edasimüüjatele siduv, soovib nimetatud kohus samuti teada, kas neil on teatav kaalutlusruum selle energiatõhususe klassi ja vahemiku esitlemisel ning millised on nende võimalused selle kaalutlusõiguse teostamiseks.
28
Neil asjaoludel otsustas Landgericht Bochum (Bochumi esimese astme kohus) menetluse peatada ja esitada Euroopa Kohtule järgmised eelotsuse küsimused:
„1.
Kas juba vahetult määruse [2017/1369] artikli 6 esimese lõigu punktist a tuleneb energiamõjuga toodete tarnijate või edasimüüjate kohustus osutada oma reklaamides energiatõhususe klassile ja energiatõhususe klasside vahemikule, ilma et nimetatud normi peaks olema delegeeritud õigusaktiga täpsustatud?
2.
Juhul kui vastus esimesele küsimusele on jaatav:
a)
Kas juba vahetult määruse [2017/1369] artikli 6 esimese lõigu punktist a tulenev energiamõjuga toodete tarnijate või edasimüüjate kohustus osutada oma reklaamides energiatõhususe klassile ja energiatõhususe klasside vahemikule tähendab, et tarnijatel või edasimüüjatel on kuni uute delegeeritud õigusaktide jõustumiseni teatav vabadus otsustada nimetatud teabe esitamise viisi üle? Juhul kui vastus teise küsimuse punktile a on jaatav:
b)
Milliseid liidu õigusega kooskõlas olevaid võimalusi esitada nõutavaid viiteid energiatõhususe klassi ja energiatõhususe klasside vahemiku kohta saavad tarnijad ja edasimüüjad kuni uute delegeeritud õigusaktide jõustumiseni sellega seoses kasutada? Kas [põhikohtuasja] kostja valitud kombinatsioon energiatõhususe klassist ja värvilahendusest hagiavalduse lisa K 1 kohaselt on vajaduse korral piisav?
3.
Juhul kui vastus esimesele küsimusele on eitav:
Kas kuni uute delegeeritud õigusaktide jõustumiseni on energiamõjuga toodete tarnijate või edasimüüjate kohustus osutada oma reklaamides energiatõhususe klassile ja energiatõhususe klasside vahemikule täielikult peatatud?“
Eelotsuse küsimuste analüüs
29
Euroopa Kohtu kodukorra artikli 99 kohaselt võib Euroopa Kohus, kui eelotsuse küsimusele võib vastuse selgelt tuletada kohtupraktikast või kui küsimusele antav vastus ei tekita põhjendatud kahtlust, igal ajal ettekandja-kohtuniku ettepanekul ja pärast kohtujuristi ärakuulamist lahendada kohtuasja põhistatud määrusega.
30
Käesolevas kohtuasjas on selle sätte kohaldamine põhjendatud.
31
Oma küsimustega, mida tuleb analüüsida koos, soovib eelotsusetaotluse esitanud kohus sisuliselt teada, kas määruse 2017/1369 artikli 6 esimese lõigu punkti a tuleb tõlgendada nii, et toote tarnijad ja edasimüüjad on kohustatud konkreetset tootemudelit puudutavates visuaalsetes reklaamides või tehnilistes müügiedendusmaterjalides osutama toote energiatõhususe klassile ja asjaomase tooterühma märgisel esitatud energiatõhususe klasside vahemikule juhul, kui selle tooterühma kohta on direktiivi 2010/30 alusel vastu võetud delegeeritud õigusakt, mitte määruse 2017/1369 alusel vastu võetud delegeeritud õigusakt. Jaatava vastuse korral soovib eelotsusetaotluse esitanud kohus teada, kuidas võivad tarnijad ja edasimüüjad näidata seda energiatõhususe klassi ja tõhususe klasside vahemikku reklaamis või müügiedendusmaterjalis.
32
Kõigepealt tuleb märkida, et määruse 2017/1369 artikli 6 esimese lõigu punkti a kohaselt peavad toote tarnijad ja edasimüüjad osutama vastavalt asjaomasele delegeeritud õigusaktile toote energiatõhususe klassile ja asjaomase tooterühma märgisel esitatud energiatõhususe klasside vahemikule kõikides konkreetset mudelit puudutavates visuaalsetes reklaamides ja tehnilistes müügiedendusmaterjalides.
33
Lisaks tuleneb määruse 2017/1369 artikli 16 lõikest 1 ja lõike 3 punktist j, et komisjonil on õigus võtta vastu delegeeritud õigusakte selle määruse täiendamiseks, täpsustades eelkõige energiaklassi ja märgisel olevate energiatõhususe klasside vahemike esitamist visuaalsetes reklaamides ning tehnilistes müügiedendusmaterjalides, „[võttes] sealhulgas [arvesse] loetavus[t] ja nähtavus[t]“.
34
Seega tuleneb toote tarnijate ja edasimüüjate kohustus osutada energiatõhususe klassile ja tõhususe klasside vahemikule visuaalsetes reklaamides või tehnilistes müügiedendusmaterjalides määruse 2017/1369 artiklist 6, samas kui selle määruse artikli 16 alusel vastu võetud delegeeritud õigusaktide eesmärk on üksnes täpsustada, kuidas tarnijad ja edasimüüjad peavad sellise viite tegema.
35
Seega tuleb järeldada, et kohustus teha selline viide tuleneb otseselt määruse 2017/1369 artikli 6 esimese lõigu punktist a, mistõttu kehtib see tarnijatele ja edasimüüjatele, isegi kui asjaomase tooterühma kohta ei ole selle määruse artikli 16 alusel ühtegi delegeeritud õigusakti vastu võetud.
36
On tõsi, et kui sellist delegeeritud õigusakti ei ole vastu võetud, hõlmab „asjaomane delegeeritud õigusakt“ selle määruse artikli 6 esimese lõigu punkti a tähenduses vastavalt määruse 2017/1369 artikli 16 lõikele 1 koostoimes artikli 20 lõike 4 esimese lõiguga asjaomast tooterühma käsitlevat delegeeritud õigusakti, mis on vastu võetud muu hulgas direktiivi 2010/30 alusel, mis eelnes määrusele 2017/1369.
37
Samas on määruse 2017/1369 artikli 20 lõike 4 teises lõigus sätestatud, et sellest määrusest tulenevaid kohustusi kohaldatakse tooterühmade suhtes, mis kuuluvad eelkõige direktiivi 2010/30 alusel vastu võetud delegeeritud õigusaktide kohaldamisalasse.
38
Seega, isegi juhul, kui delegeeritud õigusakt on vastu võetud direktiivi 2010/30 alusel, ilma et oleks ette nähtud toote tarnijate ja edasimüüjate kohustust osutada toote energiatõhususe klassile ja asjaomase tooterühma märgisel esitatud tõhususe klasside vahemikule nende visuaalsetes reklaamides või tehnilistes müügiedendusmaterjalides, kehtib see kohustus määruse 2017/1369 artikli 6 esimese lõigu punkti a alusel selle toote tarnijate ja edasimüüjate suhtes.
39
Kuna direktiivi 2010/30 artikli 10 alusel vastu võetud delegeeritud õigusaktis ei ole seda kohustust ette nähtud, ei saa määratlusest tulenevalt täpsustada, kuidas tarnijad ja edasimüüjad peavad osutama toote energiatõhususe klassile ning asjaomase tooterühma märgisel esitatud tõhususe klasside vahemikule visuaalsetes reklaamides või tehnilistes müügiedendusmaterjalides.
40
Käesoleval juhul oli kodumajapidamises kasutatavate küpsetusahjude ja pliidikubude tooterühma suhtes kohaldatav delegeeritud määrus nr 65/2014, mis võeti vastu direktiivi 2010/30 artikli 10 alusel. Nagu aga eelotsusetaotluse esitanud kohus vastuseks Euroopa Kohtu teabenõudele selgitas, ei kohusta see delegeeritud määrus kõnealuseid tarnijaid ja edasimüüjaid viitama oma visuaalses reklaamis ja tehnilistes müügiedendusmaterjalides energiatõhususe klasside vahemikule. Lisaks, kuigi selles on ette nähtud kohustus osutada reklaamides ja müügiedendusmaterjalides energiatõhususe klassile, nagu see tuleneb artikli 3 lõike 1 punkti a alapunktidest iv ja v ning punkti b alapunktidest iv ja v ning artikli 4 lõike 1 punktidest c ja d ning lõike 2 punktidest c ja d, ei ole üheski teises sättes täpsustatud, mil viisil selline osutamine peab toimuma.
41
Neil asjaoludel ja seni, kuni määruse 2017/1369 artikli 16 alusel ei võeta kodumajapidamises kasutatavate küpsetusahjude ja pliidikubude tooterühma kohta vastu delegeeritud õigusakti, tuleb järeldada, et nimetatud tarnijatel ja edasimüüjatel on teatav kaalutlusruum küsimuses, kuidas osutada energiatõhususe klassile ja tõhususe klasside vahemikule oma visuaalses reklaamis ja tehnilistes müügiedendusmaterjalides.
42
Seda kaalutlusruumi ei saa siiski kasutada piiramatult.
43
Esiteks nähtub delegeeritud määruse nr 65/2014 artikli 3 lõike 1 punkti a alapunktist i ja punkti b alapunktist i ning lõike 3 punktidest a ja b sisuliselt, et iga kodumajapidamises kasutatav küpsetusahi ja pliidikubu tuleb varustada märgisega, mis sisaldab selle delegeeritud määruse III lisa punktides 1 ja 2 esitatud teavet. Eelkõige on selle lisa punktides 1.1.1–1.1.3, 2.1.4, 2.2 ja 2.3 esitatud viis, kuidas asjaomase toote energiatõhususe klass ja asjaomase tooterühma märgisel esitatud tõhususe klasside vahemikud esitatakse toote märgisel paigutuse, vormingu, suuruse, kirjastiili ja värvi osas. Järelikult peavad tarnijad ja edasimüüjad käesoleva kohtumääruse punktis 41 nimetatud kaalutlusruumi kasutamisel, arvestades oma reklaamide ja müügiedendusmaterjalide laadi, suurust ja kaubanduslikku vajadust, sellist esitust võimaluste piires arvesse võtma.
44
Teiseks on määruse 2017/1369 artikli 16 lõike 3 punktis j märgitud, et selle määruse alusel vastu võetud delegeeritud õigusaktides tuleb täpsustada, kuidas esitada asjaomase toote energiatõhususe klass ja asjaomase tooterühma märgisel esitatud tõhususe klasside vahemik visuaalsetes reklaamides ja tehnilistes müügiedendusmaterjalides, „[võttes] sealhulgas [arvesse] loetavus[t] ja nähtavus[t]“. Sellest järeldub, et kui toote tarnijad ja edasimüüjad kasutavad käesoleva kohtumääruse punktis 41 nimetatud kaalutlusõigust, kui puudub selle määruse alusel vastu võetud delegeeritud õigusakt, peavad nad siiski veenduma, et toote energiatõhususe klass ja asjaomase tooterühma märgisel esitatud tõhususe klasside vahemik on nende visuaalsetes reklaamides ja tehnilistes müügiedendusmaterjalides esitatud loetavalt ja nähtavalt. Selline nõue võib viia selleni, et nad loobuvad nende klasside ja vahemike esitamisest samal viisil, mis on vastu võetud selle tooterühma märgisel, kui reklaami või müügiedendusmaterjalide olemuse, suuruse ja kaubandusliku vajaduse tõttu ei annaks selline esitus loetavat ja/või nähtavat tulemust.
45
Kolmandaks tuleneb direktiivi 2010/30 põhjendustest 5 ja 8 ning määruse 2017/1369 põhjendustest 2 ja 10, et eesmärk esitada täpne, asjakohane ja võrreldav teave energiamõjuga toodete energiatarbimise kohta ühtselt kujundatud energiamärgisel, mille ettevõtja peab kinnitama kindlaksmääratud tootele, teenib asjaomase tarbija kaitse huve. Tarbijale antav teave seadmete energiatõhususe kohta nende kasutamisel ja nende energiatarbimisest, mis võimaldab tarbijal teha teadlikke valikuid, kujutab endast aga nende liidu õigusaktide põhieesmärki (vt selle kohta 11. mai 2017. aasta kohtuotsus Dyson vs. komisjon, C‑44/16 P, EU:C:2017:357, punkt 64, ja 25. juuli 2018. aasta kohtuotsus Dyson, C‑632/16, EU:C:2018:599, punkt 33).
46
Seega peavad toote tarnijad ja edasimüüjad käesoleva kohtumääruse punktis 41 nimetatud kaalutlusruumi kasutades tagama, et keskmisel tarbijal, kes on piisavalt informeeritud ning mõistlikult tähelepanelik ja arukas, oleks lihtne kindlaks teha toote energiatõhususe klass ja asjaomase tooterühma märgisel esitatud tõhususe klasside vahemik nii, et ta oleks teadlik toote energiatarbimisest, et ta oleks võimeline võrdlema seda tarbimist selliste samasse rühma kuuluvate toodete tarbimisega, mida pakutakse muudes visuaalsetes reklaamides või muudes tehnilistes müügiedendusmaterjalides, ning tegema vajaduse korral teadlikke ostuvalikuid.
47
Neljandaks nähtub määruse 2017/1369 põhjendusest 10 samuti, et mis puudutab asjaomase tooterühma märgisel esitatud energiatõhususe klasside vahemikku, siis soovis liidu seadusandja säilitada sellel märgisel oleva värviskaala – mis ulatub tumerohelisest kuni punaseni –, mis on klientidele antava teabe alus. Lisaks on üldteada, et põhimõte, mille kohaselt erinevate energiatõhususe klasside ja nende vahemike tähed paiknevad noolemärgis, mille taustavärv vastab asjaomase tähe taustale – nagu nähtub eelkõige delegeeritud määruse nr 65/2014 III lisa punktidest 1 ja 2 –, on ühine kõigile energiamärgistust käsitlevatele liidu õigusaktidele. Kuna tarbijad on pikka aega tuttavad selle värviskaala ja noole sümboliga, siis kui asjaomased tootjad ja edasimüüjad otsustavad käesoleva kohtumääruse punktis 41 nimetatud kaalutlusruumi kasutades kasutada nende klasside ja vahemike graafilist kujutist oma visuaalsetes reklaamides ja tehnilistes müügiedendusmaterjalides, peavad nad vähemalt järgima nimetatud skaalat ja sümbolit. Siiski ei saa värvinõuet objektiivselt kohaldada siis, kui reklaam või müügiedendusmaterjalid trükitakse ühevärviliselt.
48
Käesoleva kohtumääruse punktides 43–47 esitatud kaalutlustest nähtub, et kuni määruse 2017/1369 artikli 16 alusel võetakse kodumajapidamises kasutatavate küpsetusahjude ja pliidikubude tooterühma kohta vastu delegeeritud õigusakt, peavad selle rühma toote tarnijad ja edasimüüjad selleks, et võimaldada asjaomasel tarbijal saada selget teavet tema energiatarbimise kohta ning teha kergesti ostuotsuseid ja teadlikke valikuid, osutama oma visuaalsetes reklaamides ja tehnilistes müügiedendusmaterjalides toote energiatõhususe klassile ja tõhususe klasside vahemikule samamoodi, nagu on tehtud selle tooterühma märgisel, tingimusel et selline esitus on nende reklaamide ja müügiedendusmaterjalide laadi, suurust ja kaubanduslikku vajadust arvestades loetav ja nähtav.
49
Kui selline esitus ei ole teostatav, peavad tarnijad ja edasimüüjad igal juhul valima samaväärse esitusviisi, mis vastab tarbija teavitamise nõuetele, mida on meenutatud käesoleva kohtumääruse punktides 46 ja 48, ning määruse 2017/1369 artikli 16 lõikes 1 ja lõike 3 punktis j sätestatud loetavuse ja nähtavuse nõuetele.
50
Näitena ja ilma et see piiraks muude võimalike lahenduste kohaldamist, võivad nad loetavalt ja nähtavalt tähistada asjaomase toote energiatõhususe klassi ja energiatõhususe klasside vahemiku viisil, mis on keskmisele tarbijale, kes on piisavalt informeeritud ning mõistlikult tähelepanelik ja arukas, kergesti mõistetav, näiteks „[s]elle mudeli/toote energiatõhususe klass on [asjakohane täht] vahemikus [esimesest tähest] kuni [viimase täheni]“, või märkida energiatõhususe klassi tähe noolel, mille taustavärv peab olema energiatõhususe klasside vahemiku vastava tähe taust ning täpsustama selle noole kõrval vahemiku ulatuse võrdväärse tähise või sümboliga, mis on kergesti mõistetav. Nende viidete paigutus, suurus ja kirjastiil tuleb valida nii, et need oleksid loetavad ja nähtavad ning nähtuksid tarbija jaoks selgelt asjaomasest reklaamist või müügiedendusmaterjalidest. Kui tarnijad ja edasimüüjad valivad noole sümboli, võivad nad juhinduda graafilisest esitusest, mille komisjon võttis vastu määruse 2017/1369 artikli 16 alusel vastu võetud delegeeritud määrustes muude tooterühmade kohta, nagu see on esitatud käesoleva kohtumääruse punktis 18.
51
Eeltoodud kaalutlusi arvestades tuleb esitatud eelotsuse küsimustele vastata järgmiselt:
–
määruse 2017/1369 artikli 6 esimese lõigu punkti a tuleb tõlgendada nii, et toote tarnijad ja edasimüüjad on kohustatud konkreetset tootemudelit puudutavates visuaalsetes reklaamides või tehnilistes müügiedendusmaterjalides osutama toote energiatõhususe klassile ja asjaomase tooterühma märgisel olevate tõhususe klasside vahemikule juhul, kui selle tooterühma kohta on direktiivi 2010/30 alusel vastu võetud delegeeritud õigusakt, mitte määruse 2017/1369 alusel vastu võetud delegeeritud õigusakt;
–
kui selles delegeeritud õigusaktis ei ole ette nähtud, kuidas tarnijad ja edasimüüjad peavad sellise viite tegema, ja seni, kuni asjaomase tooterühma kohta ei ole delegeeritud õigusakti määruse 2017/1369 artikli 16 alusel vastu võetud, peavad nad oma visuaalsetes reklaamides ja tehnilistes müügiedendusmaterjalides osutama sellele energiatõhususe klassile ja tõhususe klasside vahemikule samamoodi, nagu on tehtud selle tooterühma märgisel, tingimusel et selline esitus on nende reklaamide ja müügiedendusmaterjalide laadi, suuruse ja kaubandusliku vajaduse seisukohast loetav ja nähtav;
–
kui selline esitus ei ole teostatav, peavad tarnijad ja edasimüüjad igal juhul valima samaväärse esitusviisi, mis vastab tarbija teavitamise nõuetele ning loetavuse ja nähtavuse nõuetele, nagu need tulenevad määrusest 2017/1369.
Kohtukulud
52
Kuna põhikohtuasja poolte jaoks on käesolev menetlus eelotsusetaotluse esitanud kohtus pooleli oleva asja üks staadium, otsustab kohtukulude jaotuse liikmesriigi kohus.
Esitatud põhjendustest lähtudes Euroopa Kohus (kaheksas koda) otsustab:
Euroopa Parlamendi ja nõukogu 4. juuli 2017. aasta määruse (EL) 2017/1369, millega kehtestatakse energiamärgistuse raamistik ning tunnistatakse kehtetuks direktiiv 2010/30/EL, artikli 6 esimese lõigu punkti a
tuleb tõlgendada nii, et
toote tarnijad ja edasimüüjad on kohustatud konkreetset tootemudelit puudutavates visuaalsetes reklaamides või tehnilistes müügiedendusmaterjalides osutama toote energiatõhususe klassile ja asjaomase tooterühma märgisel olevate tõhususe klasside vahemikule juhul, kui selle tooterühma kohta on Euroopa Parlamendi ja nõukogu 19. mai 2010. aasta direktiivi 2010/30/EL energiamõjuga toodete energia- ja muude ressursside tarbimise näitamise kohta märgistuses ja ühtses tootekirjelduses alusel vastu võetud delegeeritud õigusakt, mitte määruse 2017/1369 alusel vastu võetud delegeeritud õigusakt.
Kui selles delegeeritud õigusaktis ei ole ette nähtud, kuidas tarnijad ja edasimüüjad peavad sellise viite tegema, ja seni, kuni asjaomase tooterühma kohta ei ole delegeeritud õigusakti määruse 2017/1369 artikli 16 alusel vastu võetud, peavad nad oma visuaalsetes reklaamides ja tehnilistes müügiedendusmaterjalides osutama sellele energiatõhususe klassile ja tõhususe klasside vahemikule samamoodi, nagu on tehtud selle tooterühma märgisel, tingimusel et selline esitus on nende reklaamide ja müügiedendusmaterjalide laadi, suuruse ja kaubandusliku vajaduse seisukohast loetav ja nähtav.
Kui selline esitus ei ole teostatav, peavad tarnijad ja edasimüüjad igal juhul valima samaväärse esitusviisi, mis vastab tarbija teavitamise nõuetele ning loetavuse ja nähtavuse nõuetele, nagu need tulenevad määrusest 2017/1369.
Allkirjad
(
*1
)	Kohtumenetluse keel: saksa.